
	ЭРХЭМ ЧЖАО ОЙЛГОХГҮЙ БАЙГАА НЬ...

	 

	“Утга зохиол” сонины 1955 оны 10 сарын 1-ний № 5, 10 сарын 15-ны № 6-д нийтлэгдсэн эхээс

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЭРХЭМ ЧЖАО ОЙЛГОХГҮЙ БАЙГАА НЬ...

	Нямдорж монголчлов.

	 

	Эрхэм Чжаог ямар нэгэн арга чадваргүй хүн гэж хэлж болох уу? Яасан ч үгүй!

	Түүнийг мөнгөн тэмдэгтийн худалдаа сайн мэддэг хүн гэж тооцдог юм. Түүний нүдний онцлог нь шонхрын хурц хараа юм. Хэчнээн ч гар өргөсөн тэр ч байтугай хоёр, гурав эсвэл дөрвөн хуруугаа гозойлгосон байлаа ч гэсэн эрхэм Чжао зөвхөн ширвэж хараад л хэдэн хүний гар өргөгдсөн болохын үнэн тоог тогтоож чадахаас гадна тэдгээрийн аль нэг нь хэний заавраар өргөгдөж байгаа, «Хөшигний цаадах эзэд», мөнгөн тэмдэгтийн худалдааны 4-р буюу 36-р жуучлагчдын аль нь хөдөлгөж байгааг ч оюундаа ялган салгаж чадах юм. Бас эрхэм Чжао гайхалтай сайн сонорч бөгөөд худалдааны газрын их шуугиан дотроос хамгийн сул дууг ч ялган сонсож чадна.

	Хэн нэгэн хүн: «Зургаан юань, гурван мао1!» гэж хашхирахад л эрхэм Чжао:

	«За тэр! Шинэ ханш тогтоожээ!» гэж дүгнэлт хийж чадна.

	Гэвч хэдийгээр олон сайхан чанартай боловч заавал үнэ хямдруулан тоглох заншил болсон нэг айхавтар дутагдалтай юм.

	Олонх хүмүүс иймэрхүү ажил эрхэлдэг боловч ингэхдээ ямар нэг онцгой бодол буюу үнэндээ нууц цуурхлыг удирдлага болгодог байсан нь үнэнтэй билээ. Эрхэм Чжаогийн хувьд гэвэл үнэ хямдруулан тоглох нь бараг түүний зарчим болжээ. Үнэ нэмэгдсэн тухай хүмүүсийг үймүүлсэн яриаг илэрхий няцааж дээд уруулаа цорвойлгон хамраа инээд хүрмээр атируулаад, нулимж

	— Ээ дээ, тэднийг... итгэлгүй яриа! гэж хэлдэг юм.

	Хамгийн итгэлгүй ч гэсэн хамаагүй үнэ хямдарсан тухай л цуу тарвал эрхэм Чжао түүнийг эргэлтгүй итгэдэг байлаа. Түүний онигор нүд нь дорхноо гялалзаж, богинохон бүдүүн хуруу нь чичрээд л, амьсгаа давхацсан юм шиг яриа нь тасалдаад ирдэг юм. Энэ үед хэн нэг хүн эргэлзээ гаргавал эрхэм Чжао үхтэл зэвүүцэж тэр хүнийг дийлтлээ л маргаж эхэлнэ дээ.

	Үнэ хямдруулан тоглох нь хоёр жилийн өмнө 9-р сарын 18 ба 1-р сарын 28-ны2 явдлуудын хоорондынх шигээ ашиг өгдөг боловч сүүлийн үед хожигдох нь их болж байсан бөгөөд эрхэм Чжао хэдий чинээ хохиролд учирч байвал төдий чинээ л шунаг мөрийцсөөр байсан нь гайхалтай юм!

	Өнөөдөр, оройн 6 цагийн хэрд хамаг биеийн нь хөлс цувчихсан, мөнгөн тэмдэгтийн худалдааны газрын гол хаалгаар гүйн гарахад түүний цээжийг таван мянга долоон зуун юанийн алдагдал хүнд чулуу мэт дарсан байлаа.

	Анх тохиолдсон рикшийг3 үнэ хэлэлцэлгүй хөлсөлдөг байсан боловч өнөөдрийн энэ гайт алдагдал гамнах хэрэгтэй гэдгийг санаанд нь оруулсаар байлаа.

	«Явган явдаг ч юм уу? Ээ дээ, хөл хөшчихжээ» гэж бодлоо. Рикшгүй бол харьж чадмааргүй байсан болохоор Эрхэм Чжао аль хямд үнээр хүн зөөдгийг нь эрсээр яваад наймдах, яг л унь шиг туранхай залуу хүүтэй учрав. Тэр залуу их үнэ хэлээгүйд нь бүхэл бүтэн зэс зоос гамнаж болох юм гэдэгт эрхэм Чжао баярлаад сэтгэл ханасан бололтой суудалд нь налайн суув.

	Гэвч таван мянга долоон зуун юанийн алдагдал урьдын адил цээжин дээр нь дарсаар байсанд эрхэм Чжао уурлахын бүх шинжийг харуулж байв. Туранхай зөөгч нь эмгэн хумс шиг мөлхөөд ч байгаа юм шиг санагдана. Угийн тавиу зантай хүн болохоороо гарз хэдий бэрх боловч түүнтэй эвлэрэхээр болж жаахан уужирч нүдээ анилаа.

	Замын тойруу дээр сүйх хазайхад эрхэм Чжао сэргэлээ. Байшин нь холгүй байсан учир хашааны хаалга харагдлаа. Гэтэл эрхэм Чжаогийн сэтгэл дахин догдоллоо.

	— Бушуулаач! Бушуулаач гэж хашхираад илүү ойлгомжтой болгохын тул чанга гэгчийн дэвссэн чинь зөөгч залуу тэрэгний арлыг золтой л алдчихсангүй.

	Хаалганы нь бүх гэрэл асаалттай байлаа. Яасан их үрлэг вэ!

	Эрхэм Чжао сүйхнээс харайн бууж хаалганы бариулыг түжигнүүлэн байж хаалганы хавтаснуудыг нээж дотогшоо шургалан оров. Дөнгөж хаалганыхаа гэрлийг унтраагаад харсан чинь хажуугийн жигүүр байшинд бүх гэрэл нь асаалттай байв.

	Эрхэм Чжао дуу алдаад, жигүүр байшинд хүн байгаа эсэхийг ч хайхралгүй унтраалгыг дарж гэрлийг унтраав. Зөвхөн ингэснийхээ дараа дахин хаалганы гадаа гарч зөөгч залууд мөнгийг нь төлөв.

	Гэтэл түүнийг эргэж ирэхэд нь жигүүр байшингийн зургаан гэрэл дахин ассан, бас салхин хөргөгч дүнгэнэж байлаа. Байшинд хүн байгаа бололтой тэгэхдээ ганц хүн ч биш юм шиг бөгөөд тэндээ маргалдах дуун сонстоно.

	Эрхэм Чжао байшингаас сонстох дуугаар өөрийн хүү Лао-эр ба арван есөн настай бэлэвсэн бүсгүй, нас барсан их хүүгийн нь эхнэр байгаа болохыг мэдлээ. Нас барсан нөхрийн нь дүү Лао-эртэй дандаа хэрэлдэж дүүрэн дуу шуугиан болж байдаг юм санжээ.

	Эрхэм Чжао дүлий юм шиг өнгөрч болох байсан боловч ийм их үрлэгийн хажуугаар зүгээр өнгөрч болохгүй байлаа. Иймд хөмсгөө зангидаж «өдөр болгон хэрэлдэхийг л мэдэх юм... Юу гэдэг нь энэ вэ...» гэж амандаа бавтнасаар хаалганд дөхөж очоод таван гэрлийг нь унтраачхав.

	— Хэн хэрэлдсэн юм бэ? гээд хүү нь, — Би үүний тавин юаниар жаахан юм олчихъё гэж завдсан чинь энэ харин дэмий юмнаас үг сөрөөд байна... гэв.

	«Жаахан юм олчихъё» гэдэг үг сонсохтойгоо зэрэг эрхэм Чжаогийн зүрх палхийв. Тэгээд хүүгээ хартал харин хамгийн хурц гэрэл гялалзаж байхад нь унтраалга руу ухасхийв. Хамгийн бага гэрлийг асаалттай орхиж сая санаа амарч билээ.

	— Ямар юмаа донгосно вэ? гэж залуу хүүхэн хашхирч, — Тоглоомд хожигдчихоод хүний өөрийнхийг нь ялгалгүй, юм л байвал барьцаанд өгөх гэнэ шүү. Бас тэгээд, үзэг гэж хүн авчирдаг, ичгүүргүй гэдгийг нь гэнэ.

	— Юу үзүүлэх гэж? Эрхэм Чжао анзааргагүй асууж салхин хөргөгчийн цахилгааныг тасалж зогсоов.

	— Аав аа, ийм юм,.. гээд Лао-эр тайлбарлах нь, — Манай бэргэн чинь түүний инж сайн модон хогшил нь дэмий зай эзлэх юм гэж үглэдэг шүү дээ. Тэгээд худалдан авах хүн олдвол зарчихна гэсэн юм. Авах хүн олдохоор одоо энэ чинь...

	— Хэзээ би хогшлоо худалдана гэж хэлсэн юм бэ? Хэзээ?

	— Тэгээд завшаан тохиолдож авах хүн гарахаар нь би үзэг гэж дагуулаад ирсэн юм. Худалдана уу, байна уу, өөрөө мэд! Үнэндээ уурлахын хэрэг байна уу даа? Бод л доо бэргэн минь!

	— Баярлалаа чамд, хайрт хамаатан минь! гээд бэргэн нь тэсэлгүй инээд алдчихаад цааш хэлэх нь, — Миний юмны тухай санаагаа бага шиг зов. Чиний өмнө нохой ч юм уу, муур ч юм уу, аль нь байна вэ гэдгийг чи ялгаж чадахгүй шүү дээ. Чамд бол худалдан авах л хүн байвал чи цөмийг гэртээ дагуулж ирэхэд бэлхэн. Янз бүрийн золбин амьтад миний юмыг үзэж байгаасай гэж би хүсэхгүй.

	— Ааа-яа-яа гэж эрхэм Чжао юу ч хэлж чадахгүй байгаагаа үзүүлэхийг бодож толгойгоо сэгсрээд явахаар завдан эргэснээ ургаа юм шиг зогсчихлоо. Түүний чихэнд дүнгэнэх дуу сонсогдлоо. Хэн нэг нь хөргөгчийг дахин залгачихжээ.

	— Ха! Ха! Ха! гэж Лао-эр инээж, — Би чиний хогшлыг үзүүлэхээр хүн дагуулж ирсэн болохоос биш чамайг үзүүлэх гээгүй. Энд чинь юуны нь нохой, муур хамаатай болчихдог бил ээ? гэв.

	— Энэ чинь юу гэсэн үг вэ? Наад бузар хэлээ хямгад! гэж бэргэн нь хашхирав.

	«Юу болсныг мэдэв үү?», «чи юм дуулав уу, үгүй юу?» гэсэн айхавтар харцаар бэргэн нь Лао-эрийг харлаа. 

	Гэтэл, салхин хөргөгчийн дууг л сонсож байсан эрхэм Чжао түүний цахилгааныг таслаад «тэртэй тэргүй сэрүүн байхад хөргөгчийн хэрэг юу вэ?» гэж хэлээд байшингаас гараад явчхав.

	— Чи яасан задарсан амьтан бэ? Чамд чинь би дахин хэлэхгүйгээр болгоод өгье гайгүй! гэж залуу хүүхэн хэлж Лао-эрийг хялайн, жижиг цагаан шүдээрээ уруулаа хазлав.

	— Эрхэмсэг хүндэт хатагтай, бүхнийг өршөөн, бүхнийг хайрлагч бэргэн минь ээ! Хэрэв би энэ тухай дахин нэг удаа ч гэсэн дурсвал миний энэ новшийн хэлийг тастаж хаяарай! гэж Лао-эр гуйжээ.

	«Ямар юмаа дуурайна вэ?» гэсэн бололтой гунхасхийгээд бэргэн нь инээд алдчихав.

	Лао-эр түүн тийш алхам урагшлаад, залбирал болгож зангидсан гараа цээжиндээ зөрүүлэн барьж мэхийн өгүүлсэн нь:

	— Зовлонгоос ангижруулж, зүдүүрээс гэтлэг, хайрт бэргэн минь! Тавин юань над зээлдүүл, би маргааш чамайг хоолонд урина шүү гэв.

	— Чамаас ч урилга хүлээнэ байх аа! Тэгээд ч би чамд хаанаас мөнгө олж өгөх вэ дээ?

	— Ойлгож байна, би бүгдийг нь ойлгож байна!.. Тэгвэл хайрт бэргэн минь, нэрт эрхэм Суниас зээлж өгөөч дээ.

	Лао-эр залирхгаар инээж, бэргэн нь уурласан дүр үзүүлнэ.

	— Дахиад л уу? Чамд би гуйхтай чинь зэрэг дор нь л мөнгө гаргаад өгнө гэж чи бодож байна уу?

	— Хэрэв дахин дурсвал миний энэ муу хэлийг суга татаарай.

	— Өөдгүй амьтан!.. гэж хэлээд мөнгөнийхөө савнаас бүхэл гурван тэмдэгт яаралгүй гаргаж Лао-эрийн гарт атгуулаад «одоо ингээд юу ч үгүй боллоо шүү» гэж хэлээд явчихлаа.

	Лао-эр баярласандаа болж хөл нь газар хүрэхгүй шахам гүйж зочдын өрөөнд орж ирээд далавчгүй болсон ялаа шиг дороо эргэлдсэнээ, өнөө гучин юаниа яавал зохистой зарцуулах билээ гэж бодов.

	Гэнэт, дахин салхин хөргөгч дүнгэнэж байна уу, үгүй юү гэж чагнан хашаан дотор дэмий сажилж явсан эцгийгээ харав. Энэ удаа нам гүм байлаа. Эрхэм Чжао жигүүр байшингийн үүдээр орж сүүлчийн жижиг гэрлийг унтраагаад зочдын тасалгаанд эргэж ирэв.

	— Лао-эр! Хогшил үзүүлэхээр ямар хүн дагуулж ирснээ чи хэлээч? гэж эрхэм Чжао хүүгээ дуудаж асуув.

	— Сычуанийн нэг...

	— А... Сычуанийн... гэж хэлээд эрхэм Чжао ямар нэг юм дурсан бодов. 

	Тэгээд юм үмхэх гэж байгаа юм шиг амаа ангайж, нүдээ бүлтийлгэн хуруугаа шажигнуулна.

	Түүний нэг найз нь Сычуань хязгаарын хүн бөгөөд Шанхай дахь Чунциний бараа худалдааны газрын төлөөлөгч билээ. Тэр хүн л Сычуанийн мөнгөн тэмдэгтийн үнэ Шанхайд мянга дөрвөн зуу хүртэл нэмэгдсэн, бас бараа худалдан авах ба тээвэрлэх явдлыг зогсоож, түүнийг Хань-коу хот руу даруй тээвэрлүүлэх тухай яаралтай цахилгаан мэдээ явуулсан тухай эрхэм Чжаод мэдэгдсэн юм.

	Сычуанийн энэ хүн худал хэлэхгүй хүн юм. Ер нь энэ сонин мэдээг ганцхан эрхэм Чжао эхлээд сонссон биш үү дээ? Энэ бүхэн түүний зүүдэнд орсон хэрэг биш!..

	Шөнө дундаас хойш ийм үнэтэй мэдээ сонсоод эрхэм Чжао өглөө нь мөнгөн тэмдэгтийн худалдааны газар үнэ хямдруулан тоглож эхэлсэн нь мэдээжийн хэрэг. Тэр өдөр янз бүрийн яриа олон байсан боловч тэр бүхнийг эрхэм Чжао өөрийн чихээр сонссон билээ. Бас «Дунбао» сониныг уншиж, уншсан зүйлээ төдий л сайн ойлгоогүй боловч жаахан бодож байгаад сонины мэдэгдлүүд ч гэсэн түүний тааврыг нотолж байна гэж шийджээ...

	Тэгээд дөчин цаг өнгөрч эрхэм Чжаогийн цээжин дээр таван мянга долоон зуун юанийн алдагдал хүнд чулуу адил дарах болов... Юу болох нь вэ? Үнэ хямдруулан тоглохдоо буруутсан юм уу? Тийм л юм шиг байна. Буруутчихжээ!..

	Гэвч олон жил худалдааны газар тоглосон туршлагатай эрхэм Чжао ямар нэг цуу үг сонсоод буруулах биш, үнэ өсгөн тоглох ёстой юм гэж үү? Харин эрхэм Чжао бол хоёр гурван юань хямдруулахын төлөө биш, ядаж ганц юань хямдарсан ч сэтгэл тайвширч байдаг сан.

	Тэгээд юу болсныг ч ялгаж чадалгүй өөрийн бодолд хариу болгосон юм шиг толгойгоо дохиод эргэн тойрноо харлаа.

	Хүү нь зочдын тасалгаанд байсангүй. Зөвхөн бяцхан гэрэл эрхэм Чжаог ганцаарыг нь гэрэлтүүлж, түүний сүүдэр шал дээр тусч байв.

	Өөрийн бурууг хүлээсэн бололтой «төлөх хугацаа болохоор яана даа» гэж бодлоо. Дахин тоглоод буцааж болохгүй гэдгийг ойлгож байв. Түүний харц бэрийнхээ хогшил хөрөнгө дээр тусав.

	«Ийм хогшил ч заавал үнэд хүрнэ», «Хүнийхээс өмнө өөрийнхөө юманд итгэ» гэдэг ч үнэн шүү. «Ер нь ч юм бүтэх болов уу даа!..»

	Яагаад бэр нь өдөр туж хөл болж байдаг, бас хүү нь ямар ч найдваргүй байдлаар амьдарч байдагт эрхэм Чжао огт санаа тавьдаггүй байсан бөгөөд өөрийн хувьд бол бүх юм тодорхой. Үүнд: Худалдааны газраа үнэ хямдруулан тоглоод, гэртээ гэрэл унтрааж, салхин хөргөгчийн цахилгааныг тасалж хөл болдог ер нь нэг үгээр хэлэхэд гэр зуурынхаа үргүй зардал гаргахаас урьдчилан сэргийлж байдаг юм.

	Нэг удаа шөнийн хоёр цагийн үед эрхэм Чжао жаахан балгачихсан, гэртээ иртэл түүний хойноос бэр нь орж ирэхийг үзлээ. Ийм орой болсон хойно буцаж ирж байгаа явдал нэг учиртай гэж бодоод хадам нь энэ завшааныг ашиглаж өнөөх хогшил хөрөнгийн нь тухай яриа гаргалаа.

	— Лао-эр яах гэж хүн дагуулан ирж чиний хогшлыг үзүүлсэн юм бол, би ер нь юу ч ойлгосонгүй шүү... гэж эрхэм Чжао өгүүлэв.

	Бэр нь энэ тухай ярихаас дургүйцэж, уруулаа цорвойлгоод, тод гэгч нь будсан хумсаа харж байснаа гэнэт инээмсэглэж асуусан нь:

	— Үгүй ингэхэд, энэ хогшил ямар үнэ хүрэх бол?

	— Мянга гурван зуу - мянга дөрвөн зууд...

	— Тийм үү? Тэгвэл мянга таван зууг авахад болох юм даа.

	— Ийм үнэ өгч байгаа хүн бий юм уу?

	— Миний эгчид мөнгө хэрэгтэй болчхоод надаас энэ хогшлыг худалдах зөвшөөрөл хэд дахин гуйсан юм. Хэдээр худалдах нь надад хамаагүй хэрэг, харин эгч бол надад зээлийн бичиг өгч 2 жилийн дотор жилд арван дөрвөн хувийн хүүтэй төлж гүйцээхээр мянга таван зуун юань авах гэж байгаа юм...

	Бэр нь ингэж ярихдаа туйлын чөлөөтэй ярьж байлаа. Хадам нь нүдээ бүлтийлгэж харж байснаа сэтгэл хөдөлснөөс болж дороо дэвхэрч үзлээ.

	— Арван дөрвөн хувийн хүү гэв үү? гээд эрхэм Чжао бэрийгээ ярьж дуусахаас өмнө хашхиран хэлэх нь: — Энэ чинь даанч бага байна даа! Даанч бага! Би арван зургаан хувийн хүү төлье. Хогшлоо надад өг! гэв.

	— За яах вэ... гээд бэр нь дахин инээмсэглэж, — Харин энэ арван зургаан хувийн хүүг чинь, миний эгч танд төлөг, харин та түүнд мянга таван зуун юань зээл өг. Эгчид мөнгөний хэрэгцээ туйлын их байгаа юм, тэгээд ч бас би тусална гэчихсэн юм.

	Эрхэм Чжаогийн царай барайв. Урам нь хугарлаа. Ямар нэг амжилт олно гэж баттай итгээгүй боловч бүр ч тусгүй юм боллоо.

	— Тэд нөгөөдрөөс энэ хогшлыг зөөж аваачих байх шүү гэж хэлээд бэр нь өөрийн тасалгаа руу явчихлаа.

	Хадам нь үг ч дуугарч чадахгүй болчхоод, цээжин дээрх ачаа нь улам ч хүнд болчихсон байхыг мэдэж дэмий гөлрөн зогссоор байв.

	Эрхэм Чжао урьдчилан үзэх авьяастай сан бол энэ хогшлыг аваачихын хамт бэр нь бас үзэгдэхгүй болчихно гэдгийг мэдэх байв. Гэвч хадам нь санаж бодох ч юмгүй ургаа мод шиг зогссоор хоцорлоо.

	Ингэхэд сайн хийцтэй тэр хогшил эрхэм Чжаогийн оюунд нэлээд удаан хадгалагдсан билээ. Эрхэм Чжао шиг үнэ хямдруулан тоглодог, түүний нэг панзчины нь хэлсэн үг санаанд нь орж ирлээ. Тэд цөм хожигдчихсоныхоо дараа л учир шалтгааныг нь эрж эхэлдэг боловч олж ойлгодоггүй юм. Яагаад сүүлийн үед ашиг олдохоо байчхав аа? Даанч дээ!

	Өнөөдөр тэд цөмөөрөө гуанзанд оржээ. Гурван хундага уусны дараа яриа ч дэлгэрч гарлаа. Яг энэ үед нэг нь хэдэн үг хэлж түүнээс болж балгасан жаахан архи нь хүйтэн хөлс болон бурзайв.

	— Хамаг хэрэг банкны эздэд байгаа юм. Тэд мөнгөн тэмдэгтийн худалдаанд шургалан орж ханшийг нь буулгахгүй байгаа юм, гэж тэр хүн хэлсэн билээ.

	Эрхэм Чжао энэ үгийг хэдий чинээ бодох тутам түүний царай төдий чинээ барайсаар байлаа. Түүний баруун гар нь чичирч, хуруу нь сарваганан байх нь мөнгөн тэмдэгтийн худалдааны газар тийш шургалан ирж яваа банкны эзэд шиг байх бөгөөд зүүн гар нь зангидаатай байв.

	Иймэрхүү явдал байдаг, тэр ч байтугай цөөнгүй байдаг гэгчийг эрхэм Чжао сайн мэдэх боловч яаж ч бодсон учрыг нь ойлгож чадахгүй юм.

	Улсын зээллэгийн тэмдэгт зах зээл дээр одоо үедээ дээд цэгтээ хүрсэн байж болох юм. Гэтэл энэ банкны эздийн зорилго нь юу юм бэ? Тэртэй тэргүй тэд баячууд. Тэд хүн бүр хэдэн саяын хөрөнгөтэй, гэтэл эрхэм Чжао бол ердөө л өчүүхэн зууч билээ. Банкны эзэд ямар нэг аргаар ханшийг барьж байгаа бөгөөд одоо дөчин цагийн турш тэр нь зогсолтгүй дээшилсээр байгаа юм. Тэд юу бодож, эцэстээ юу олж авах гэсэн юм бэ? Яасан ч ойлгошгүй! Тэд эрхэм Чжаогаар зориуд элэг барьж байна уу?!

	Хэрэв үнэ хямдруулан тоглох явдал тэр хэвээрээ алдаа юм уу? Үгүй! эрхэм Чжао үүнийг зөвшөөрөхийн оронд үхсэн нь дээр гэх хүн. Гаалийн түрээс одоохондоо тийм ч их биш. Цуу үг хэмжээ хязгааргүй их байгаа бөгөөд түүгээр бол ханш дээд хэмжээндээ хүрсэн, ингэхээр яах аргагүй мөд буцаад унаж эхэлнэ. Хүмүүс ханшийг өндөр байлгахын учир нь хаа байна вэ?

	Эрхэм Чжаод бас л үнэ нэмж тоглодог нэг хөрш байсан юм. Тэр хүн бусдын мөнгийг хожиж чадсан боловч эцэстээ хамраараа газар хатгасан шүү дээ?

	Ганцхан тайлбар үлдэж байгаа юм. Энэ нь: Хүмүүс «улс орны ашиг сонирхлын төлөө мөнгөний эргэлтийг хэвд нь тогтоож байгаа юм» гэсэн тайлбар юм. Гэтэл хэзээний худалдаачин эрхэм Чжаогийн толгой нь «улс орны ашиг сонирхлын» төлөө ба «мөнгөний эздийн» төлөө хувь хүүгээ алдана гэдгийг хорин жил амьдарсан ч ойлгож чадахгүй юм. Жил бүр ашиг олж орлого нь зарлагаас их байх ёстой.

	Шөнийн гурван цаг боллоо. Гэрийнхэн нь цөм унтацгааж байв. Цаг хэртэй болоод Чжао авгай босож бурхан багшид өглөөнийхөө мөргөлийг хийх болно. Эрхэм Чжао ямар нэг юмыг «ойлгохгүй» байна гэдгийгээ мэдсээр байгаад унтчихжээ. Гэвч цээжин дээр нь дарж байгаа хүнд ачааг төдий л амархан мартаж чадсангүй.

	Төрөл бүрийн хугацаа болоход өр авах хүний царай ямар зэвүүн байх бол! Энэ хугацааг барахын тул эрхэм Чжао хүндээр санаа алдан мөнгөн тэмдэгтээ гарган өгөхөөс өөр хийх юм үлдсэнгүй. Батлан даах нэг хүн олж болох юм биз, гэвч батлан даалгах юм юу ч алга, тэгээд ч төлбөрийн хугацаа эрт орой хэзээ боловч нэг ирнэ шүү дээ. Тэгвэл яана?

	Хэд хоногийн дараа бэр нь алга болчихоор эрхэм Чжао хүндээр санаа алдаад хэн нэг хүнийг эрж өгөөч гэхээс өөр хийх юм байсангүй. Тэгээд ч удалгүй эрхэм Чжао түүний тухай бодохыг больж ер нь ямар нэг явдал болоогүй юм шиг байдаг болов. Харин урдын адил гүйж гэрлүүдээ унтрааж илүү их нүүрс түлшинд хэрэглэгдүүзэй гэж хянаж, хамгийн хямд зөөгчийг хөлсөлсөөр байдаг болов.

	Эрхэм Чжао нас бартлаа үнэ хямдруулан тоглож, ямар нэг юмыг гүйцэд ойлгож чадахгүй байна гэж уцаарлаж мэдэх боловч эрхэм Чжао ямар нэг арга нь тасарсан хүн гэж нэрлэвэл түүнийг туйлын их гомдоох бөгөөд шударга биш хэрэг болох юм.

	 

	1934 он 10 дугаар сарын 24

	 

	“Утга зохиол” сонины 1955 оны 10 сарын 1-ний № 5, 10 сарын 15-ны № 6-д нийтлэгдсэн эхээс

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 

	 


“Утга зохиол” сонины 1955 оны 10 сарын 1-ний № 5-аас Өмнөх үг 

	Мао Дунь гэдэг утга зохиолын нууц нэртэй, Хятадын алдарт зохиолч Шэнь Яньбин бол 1896 онд Чжэцзян хязгаарт төржээ. Бага наснаасаа хятадын уран сайхны ба түүхэн утга зохиолтой танилцаж төрөлх эх орон, түүний урлаг, утга зохиолд хайртай болон хүмүүжжээ.

	Мао Дунь, өөрийн үйл ажлыг Шанхай хотод «Шануинь шугуань» гэдэг хэвлэлийн газрын редактораар ажиллаж эхэлсэн байна.

	1921 онд дэвшилт хэсэг зохиолчдын хамт «утга зохиолыг судлах нийгэмлэг»-ийг байгуулж түүний «Сяошоюэбао» гэдэг сэтгүүлд урлаг ба ард түмэн хоёрын салшгүй холбоотой болох тухай өгүүллүүдийг бичиж байв.

	1924-1927 оны хятадын хувьсгалын үед Мао Дунь үндэсний хувьсгалт армид улс төрийн алба хааж явсан ба 1937 онд хятадын ард түмнээс японы түрэмгийллийн эсрэг үндэсний чөлөөлөх дайн эхлэх үеэс түүний тэргүүн эгнээнд явах болсон юм.

	Түүнээс хойших жилүүдэд зохиолч, эх орныхоо тусгаар тогтнол, шинэ ардчилсан хятад улсыг байгуулах ба хөгжүүлэхийн төлөө тэмцэгчдийн тэргүүнд явж байв.

	Хятад дахь ардын хувьсгал нь зохиолчийг олон түмний дунд асар их нэр хүндтэй болгосон юм. Одоо нөхөр Мао Дунь шинэ хятадын соёлын яамны сайд, утга зохиолын ажилтны бүх Хятадын Холбооны даргын үүргийг биелүүлж байна.

	Мао Дунь бол Зөвлөлтийн тэргүүний утга зохиолыг сурталчлагч бөгөөд түүний зохиолчийн ажил нь Орос-Зөвлөлтийн сонгодог зохиолчдын нөлөөний дор үүсэн хөгжсөн юм.

	Нөхөр Мао Дунь зохиолч төдийгүй, утга зохиолын шүүмжлэгч, нийтлэгч, орчуулагч хүн бөгөөд энх тайвны төлөө цогтой тэмцэгч юм.

	«Энх тайвныг хүлээн суудаг юм биш. Манай жинхэнэ зорилго бол энх тайвны төлөө хүчит тэмцэлд олон зуун сая хүний хүчийг нягтруулахад оршино!» гэж зохиолч Мао Дунь орон бүхний жирийн хүмүүст анхааруулан хэлсэн билээ.

	Бид, Мао Дунийн «Эрхэм Чжао ойлгохгүй байгаа нь...» гэдэг зохиолыг өнөөдрийн дугаарт нийтлэв.

	 

	
Заметки

		[←1]
	 Мао (Цзяо) — арван мөнгө, юанийн арваны нэг




	[←2]
	 1931 оны 9 дүгээр сарын 18-нд Япон, Манжид довтолж эзлэн авсан ба 1932 оны 1 дүгээр сарын 28-д Япончууд Шанхайд довтолсон юм




	[←3]
	 Хүн тэрэг (ЦБ)




cover.jpeg





images/image.png





images/image-1.png
6 "BOJIOP AYPAH"
36B BMUMr WANrAX
BOJOP AAYPAH 20 NPOrPAM

Pt
v 60 cas yauliH caHmai.

W Andaamail yacutiz unpyynx, 3ee

yacutiz caHan 605120HO.

Xanayiin maiin6ap monsmoii. %
§

XyeullH yauiiH caH yyceax

Bonomxmol.






